Geen tenderproses glo vir Mandela-borsbeeldMandela se standbeeld voor die Uniegebou in Pretoria Die kontrak vir ŉ borsbeeld van voormalige president Nelson Mandela ter waarde van R1.8 miljoen is sonder ŉ tenderproses aan ŉ maatskappy toegeken, het die Sunday Times berig. Tenderreëls is glo nie gevolg nie, aangesien die parlement die projek as ŉ “nooduitgawe” beskou het, volgens ŉ mening deur die parlement se diensverskaffingsbestuur. Dali Tambo se maatskappy, Koketso Growth, wat ook die beeldhouwerk behartig het van Mandela se standbeeld voor die Uniegebou, het die kontrak ontvang. Die 2.2 meter hoë borsbeeld sal na verwagting op 28 April op die Nasionale Vergadering se stappe onthul word. Die koste het intussen van R1.8 miljoen na R2.6 miljoen eskaleer. Die parlement het die borsbeeldprojek op 12 Junie goedgekeur. Mike Coetzee, sekretaris van die parlement, het glo aan Max Sisulu, die speaker van die Nasionale Vergadering, en Mninwa Mahlangu, voorsitter van die nasionale raad van provinsies, gesê daar sal nie genoeg tyd wees om die borsbeeld te onthul voor die huidige parlement se termyn verstreke is nie. Tambo en die parlement het nie aan die Sunday Times kommentaar gelewer nie. -SAPA